**Výzva ministrovi pôdohospodárstva na zatvorenie kožušinových fariem v EÚ**

**Ochranárska organizácia vyzvala Jána Mičovského konať v otázke šírenia SARS-CoV-2 na kožušinových farmách.**

**7.januára v Bratislave:** Organizácia na ochranu zvierat Humánny pokrok dnes v otvorenom liste vyzvala ministra pôdohospodárstva a rozvoja vidieka Jána Mičovského, aby na najbližšom zasadnutí Rady pre poľnohospodárstvo a rybné hospodárstvo presadzoval v rámci Európskej komisie preventívne núdzové opatrenia a spoločný prístup EÚ k ochoreniu COVID-19 v chove na norkových farmách. Prítomnosť, šírenie a genetická mutácia vírusu SARS-CoV-2 sa totiž na kožušinových farmách stali problémom celej EÚ.

Ochorenie COVID-19 zasiahlo viac ako 370 norkových fariem v minimálne deviatich členských krajinách. Prvé prípady ochorenia SARS-CoV-2 na norkových farmách boli identifikované v Holandsku v apríli 2020. Ohniská koronavírusu boli v nasledujúcich mesiacoch odhalené na stovkách norkových fariem nielen v Holandsku, ale aj v Dánsku, Švédsku, Grécku, Španielsku, Taliansku, Francúzsku a najnovšie boli nové infekcie zistené na farmách v Poľsku a Litve. Norky sú totiž veľmi náchylné na koronavírus. Najnovšie vedecké štúdie ukazujú, že norky americké a psíky medvedíkovité, môžu pôsobiť ako rezervoár vírusu SARS-CoV-2. Je preto zrejmé, že chov noriek - a s najväčšou pravdepodobnosťou aj chov psíkov medvedíkovitých- vytvára potencionálny rezervoár pre SARS-CoV-2 a budúce kmene koronavírusu. “Zlé hygienické podmienky fariem, genetická podobnosť týchto zvierat a ich znížená imunita vytvárajú skvelé prostredie pre šírenie tohto ochorenia, ktoré je pandemickou časovanou bombou,” dodáva Martin Smrek z Humánneho pokroku.

Aj keď EÚ vyvinula isté kroky, aby prekonala bezprostrednú zdravotnú krízu, táto dôležitá otázka zatiaľ nedostala na úrovni EÚ účinnú a spoločnú odpoveď. Z toho dôvodu žiadajú ochranárske organizácie z celého sveta zlúčené v koalíciách Fur Free Alliance a Eurogroup for Animals, aby EÚ aspoň dočasne pozastavilachov a množenie noriek na všetkých farmách a vnútroštátny aj medzinárodný transport živých noriek a ich kožušín v rámci, ale aj mimo Európskej únie. Ideálnym riešením by z dôvodu neprijateľných životných podmienok zvierat a budúcich potenciálnych rizík pre verejné zdravie bolo trvalé zatvorenie všetkých kožušinových fariem na svete. “ Členské štáty EÚ by v danej veci mali bezodkladne konať a uzavrieť všetky kožušinové farmy vo svete nadobro, čím je možné chrániť zdravie ľudí a ušetriť utrpenie miliónov kožušinových zvierat” dodáva Martina Kamenská z Humánneho pokroku.

Už 20 krajín vo svete sa pridalo k zákazu kožušinového chovu alebo je na ceste k nemu. Slovensko je 14.krajinou, ktorá tak urobila. Kampaň za zákaz kožušinového chovu na Slovensku, ktorú spustila organizácia Humánny pokrok, podpísalo 77 000 ľudí a ďalších 25 000 v petícii Slobody zvierat. Kožušinový chov sa na Slovensku následne zakázal v roku 2019 s účinnosťou od roku 2021. Poslednú existujúcu norkovú farmu v Príbovciach pri Martine musia zatvoriť až v roku 2025. Na kožušinových farmách vo svete ale stále ročne zomiera 100 miliónov zvierat. Podpísaním [petície](https://humannypokrok.sk/stop-smrtiacim-kozusinam/) Stop smrtiacim kožušinám môžu ľudia podporiť globálny zákaz kožušinového chovu a žiadať tak jeho koniec.

###

**HUMÁNNY POKROK**

Humánny pokrok je združením pre rozvoj ľudskosti a udržateľnosti. Sme hlasom zvierat a presadzujeme udržateľné riešenia, ktoré dokážu nasýtiť planétu. Humánny pokrok vznikol s cieľom priniesť na Slovensku silný hlas zvierat, ktorý bude klásť dôraz na ľudskosť a udržateľnosť. Združenie je členom globálnej koalície Open Wing Alliance bojujúcej proti klietkovému chovu sliepok, medzinárodnej organizácie Fur Free Alliance bojujúcej za ukončenie kožušinového chovu a najväčšej zvieracoprávnej koalície v EÚ – Eurogroup for Animals. V roku 2019 presadilo združenie zákaz kožušinového chovu na Slovensku.

**EUROGROUP FOR ANIMALS**

Eurogroup for Animals zastupuje 70 organizácií na ochranu zvierat v 25 členských štátoch EÚ, Veľkej Británii, Švajčiarsku, Srbsku, Nórsku, Austrálii a USA. Od svojho založenia v roku 1980 sa tejto organizácii podarilo vyzvať EÚ na prijatie prísnejších právnych noriem na ochranu zvierat. Eurogroup for Animals odráža verejnú mienku prostredníctvom členstva zvieracoprávnych organizácií v celej Únii a poskytuje spoľahlivé informácie a poradenstvo v otázkach týkajúcich sa životných podmienok zvierat vo svete.

**FUR FREE ALLIANCE**

Fur Free Alliance je medzinárodné združenie organizácií na ochranu zvierat s cieľom skoncovať s extrémnou krutosťou páchanou na zvieratách v kožušinovom priemysle. Združenie spája viac ako 50 organizácií, ktoré sa snažia ukončiť vykorisťovanie a zabíjanie zvierat len kvôli kožušinám. Svoje ciele dosahuje prostredníctvom informovania verejnosti o utrpení zvierat v kožušinovom priemysle, predkladaním potrebných legislatívnych krokov, podporou spotrebiteľov a módneho priemyslu k uprednostňovaniu ľahko dostupných kožušinových alternatív a realizovaním národných a medzinárodných kampaní. Organizácia má v súčasnosti milióny fanúšikov po celom svete.

**Kontakt pre médiá:**

Martin Smrek

Predseda

martin.smrek@humannypokrok.sk

+421 948 315 807